SL Uradni list Evropske unije C 92/14

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 92/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„THYM DE PROVENCE“

EU št.: FR-PGI-0005-01364 – 18.9.2015

ZOP ( ) ZGO ( X )

1. Ime

„Thym de Provence“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.8 Ostali proizvodi iz Priloge I k Pogodbi (začimbe itn.)

3.2 Opis proizvoda, za katerega se uporablja ime iz točke 1

Timijan „Thym de Provence“ je aromatična rastlina vrste Thymus vulgaris L. iz družine ustnatic. Rastlina je aromatična grmovnica velikosti od 10 do 30 cm z vejami, njena stebla so spodaj olesenela, običajno ima liste, raste v šopih ali v zelo gostih grmičkih.

Zimzeleno listje, ki je sivo ali zeleno odvisno od letnega časa, ter mlada stebla in cvetne čaše vsebujejo žleze, v katerih je eterično olje. To eterično olje je fenolno, njegove glavne spojine so karvakrol (vsaj 15 %), timol in para-cimen (njun predhodnik).

Timijan „Thym de Provence“ je trajnica, ki se prideluje na prostem ali nabere na parceli v naravnem okolju, za katero je pridobljena ustrezna odobritev.

Timijan „Thym de Provence“ se pridobiva iz naslednjih sort: VP 83 (avtohtona sorta timijana), sorta carvalia, sorta thymlia.

Seznam dovoljenih sort se lahko spremeni na podlagi protokola o spremembi, katerega namen je zagotoviti upoštevanje naslednjih značilnosti:

— fenolni profil (vsebnost karvakrola, timola, para-cimena > 50 %),

— vsebnost karvakrola je večja ali enaka 15 %,

— rastlina je pokončna in olesenela.

Ta seznam se po vsaki spremembi pošlje proizvajalcem, nadzornemu organu in pristojnim nadzornim organom.

Timijan „Thym de Provence“ se prodaja v posušenih ali zamrznjenih listih ali v svežih ali posušenih vejicah. Vejice se lahko prodajajo v razsutem stanju ali v šopku.

Proizvod ima naslednje značilnosti:

— v vseh oblikah ima v eteričnem olju vsaj 15-odstotno vsebnost karvakrola.

Poleg tega veljajo za posamezne oblike proizvoda naslednje zahteve:

— za sveže vejice: dolžina stebla je največ 16 cm,

— za suhe vejice: dolžina stebla je največ 16 cm, delež vlage je največ 12 %,

— za posušene liste: delež vlage je največ 12 %, delež stebla je največ 4 % in delež drobirja je največ 2 %,

— za zamrznjene liste: delež stebel je največ 4 % in delež drobirja je največ 2 %.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Postopki, ki jih je treba izvajati na geografskem območju, so žetev, obdelava, (sušenje/mlatenje, prebiranje, zamrzovanje) in povezovanje v šopke.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Na embalaži proizvoda „Thym de Provence“ za prodajo potrošnikom je treba poleg obveznih podatkov v skladu z veljavno zakonodajo navesti tudi minimalni rok trajanja ter priložiti listič z imenom in naslovom certifikacijskega organa, pred katerima je navedeno „certificiral(-a)“.

4. Jedrnata opredelitev geografskega območja

Departma Vaucluse: vse občine.

Departma Bouches du Rhône:

— celotni kantoni: Aix-en-Provence (1 in 2), Allauch, Aubagne, Berre-l'Étang, Châteaurenard, Ciotat, Gardanne, Marignane, Marseille (1–10), Martigues, Pélissanne, Salon-de-Provence (1 in 2), Trets, Vitrolles;

— kanton Istres razen občine Fos-sur-Mer.

Departma Gard:

— celotni kantoni: Bagnols-sur-Cèze, Pont-Saint-Esprit, Redessan, Roquemaure, Uzès, Villeneuve-lès-Avignon,

— kanton Alès-2: občine Belvézet, Bouquet, Fons-sur-Lussan, Lussan, Seynes, Vallérargues,

— kanton Alès-3: občina Castelnau-Valence,

— kanton Beaucaire razen občin Bellegarde, Fourques,

— kanton Marguerittes: občine Manduel, Marguerittes, Poulx,

— kanton Rousson: občine Barjac, Méjannes-le-Clap, Saint-Jean-de-Maruéjols-et-Avéjan, Saint-Privat-de-Champclos, Tharaux.

Departma Alpes de Haute Provence:

— celotni kantoni: Château-Arnoux-Saint-Auban, Forcalquier, Manosque (1–3), Oraison, Reillanne, Valensole,

— kanton Digne-les-Bains-2 razen občin Champtercier, Digne-les-Bains,

— kanton Sisteron razen občin Authon, Saint-Geniez,

— kanton Riez: občine Bras-d'Asse, Le Castellet, Le Chaffaut-Saint-Jurson, Entrevennes, Estoublon, Mézel, Moustiers-Sainte-Marie, Puimichel, Puimoisson, Riez, Roumoules, Saint-Jeannet, Saint-Julien-d'Asse, Saint-Jurs,

— kanton Seyne: občine Claret, Melve, Sigoyer, Thèze, Valernes, Vaumeilh.

Departma Ardèche:

— celotni kanton Bourg-Saint-Andéol,

— kanton Pouzin: občina Rochemaure,

— kanton Teil: občine Alba-la-Romaine, Aubignas, Saint-Andéol-de-Berg, Saint-Maurice-d'Ibie, Saint-Thomé, Le Teil, Valvignères,

— kanton Vallon-Pont-d'Arc: občine Labastide-de-Virac, Orgnac-l'Aven, Saint-Remèze.

Departma Var:

— celotni kantoni: Brignoles, Draguignan, Garde, Garéoult, Hyères, Ollioules, Saint-Cyr-sur-Mer, Saint-Maximin-la-Sainte-Baume, Seyne-sur-Mer (1 in 2), Solliès-Pont, Toulon (1–4),

— kanton Crau: občini Hyères, La Crau,

— kanton Flayosc razen občin Bargème, Bargemon, Brenon, Châteauvieux, Claviers, Comps-sur-Artuby, La Bastide, Le Bourguet, La Martre, La Roque-Esclapon, Trigance,

— kanton Luc razen občin Collobrières, La Garde-Freinet,

— kanton Vidauban razen občine: Le Muy.

Departma Hautes Alpes:

— celotni kanton Laragne-Montéglin,

— kanton Serres: občine Le Bersac, Bruis, Chanousse, L’Épine, Étoile-Saint-Cyrice, Eyguians, Lagrand, Méreuil, Montclus, Montjay, Montmorin, Montrond, Moydans, Nossage-et-Bénévent, Orpierre, Ribeyret, Rosans, Saint-André-de-Rosans, Sainte-Colombe, Sainte-Marie, Saint-Genis, Saléon, Savournon, Serres, Sorbiers, Trescléoux.

Departma Drôme:

— celotni kantoni: Grignan, Tricastin, Montélimar-2,

— kanton Dieulefit razen občin Bézaudun-sur-Bîne, Bourdeaux, Bouvières, Comps, Crupies, Félines-sur-Rimandoule, Francillon-sur-Roubion, Mornans, Le Poët-Célard, Les Tonils, Orcinas, Rochebaudin, Saou, Soyans, Truinas,

— kanton Nyons et Baronnies razen občine Chaudebonne,

— kanton Diois: občini La Motte-Chalancon, Rottier,

— kanton Montélimar-1: občine Ancône, Montélimar, Savasse.

5. Povezava z geografskim območjem

Posebnosti geografskega območja

Geografsko območje proizvoda „Thym de Provence“ je del ozemlja na jugovzhodu Francije, za katerega se uporablja izraz Provansa.

Najpogostejše vrste prsti so različno kompaktne glinasto-apnenčaste prsti. Omogočajo preprosto pronicanje ali odtekanje in izginjanje deževnice. Zelo pogosto so prodnate. Ta odprta, apnenčasta, suha in sončna območja, ki se imenujejo gariga, so značilna za Provanso.

Za geografsko območje je značilno tudi sredozemsko podnebje z vročimi in suhimi poletji ter blagimi zimami. Sončna obdobja so intenzivna in dolga, spremlja jih severni/severozahodni veter (mistral), ki občasno piha pogosteje in v daljših obdobjih ter povzroča, da je vlažnost stalno majhna. Za provansalske zime so značilna redka obdobja zmrzali, ki so običajno kratka in blaga.

Za geografsko območje je značilna velika gostota samoraslega fenolnega timijana, ki vsebuje znaten delež karvakrola in se v skoraj čistih populacijah razrašča v bolj ali manj okroglih zaplatah.

Proizvajalci z geografskega območja so pridobili strokovno znanje iz dolge tradicije nabiranja divjega timijana, ki se še vedno izvaja, in starih postopkov sušenja, prebiranja ali povezovanja v šopke.

Proizvajalci proizvoda „Thym de Provence“ so poskrbeli, da se avtohtona sorta samoraslega timijana na območju razmnožuje z izborom sort fenolnih timijanov, katerih eterično olje vsebuje več kot 15 % karvakrola.

Poleg tega so proizvajalci na parcelah za obdelavo omejili pritok vode, s čimer so zagotovili način proizvodnje, ki je podoben naravnim razmeram.

Obdelovanje parcel je omejeno, saj stebla timijana po neki starosti postanejo prevelika in razmerje deleža listov na težo lesa (velika stebla) postane nezadostno. Pri samoraslem timijanu nabiralci strokovno ocenijo velikost rastlin, ki se smejo nabrati, da zagotovijo enak rezultat kot pri timijanu s parcel.

Poleg tega so proizvajalci pozorni na izbiro optimalnega časa za žetev in skladiščenje v prezračevanem prostoru pred obdelavo ali sušenjem, pri čemer izkoriščajo suho podnebje geografskega območja.

Znanje gospodarskih subjektov o obdelavi se kaže predvsem v hitri izvedbi obdelave po žetvi (sušenje za posušene liste timijana in zamrzovanje za zamrznjeni proizvod).

Sušenje je tudi pomembna faza, pri kateri se nadzoruje delež vlage in ki tako omogoča obdelavo proizvoda brez tveganja, da bi prišlo do poškodb proizvoda: če timijan „Thym de Provence“ ni zadostno suh, listov ni mogoče ustrezno ločiti od stebel; če je presuh, se pri mlatenju stebla preveč lomijo. Pri fazi sušenja se upoštevajo zunanje podnebne razmere, pri čemer sta od nje odvisna videz in trajnost proizvoda. Povezana je s pridobljenim znanjem in uporabo posebnih naprav (vizualna ocena svežega proizvoda, posebni postopek prebiranja glede na serijo …).

Tudi za povezovanje v šopke je potrebno posebno znanje proizvajalcev, ki ocenijo stopnjo vlažnosti proizvoda, da preprečijo odpadanje listov in poslabšanje kakovosti. To znanje je nujno za pridobitev končnega proizvoda s pričakovanimi značilnostmi.

Provansalski gospodarski subjekti uporabljajo zelo učinkovite in stroge metode prebiranja ter si pri tem pomagajo s posebno opremo in izkušnjami. Poznavanje proizvoda jim omogoča, da izberejo potrebna orodja za optimalno prebiranje timijana, pri čemer v največji meri izločijo neželene delce.

Posebnosti proizvoda

Za timijan „Thym de Provence“ sta značilna močna aroma in okus, ki je topel in pikanten.

Razlikuje se od drugih sort timijanov, ki so večinoma t. i. „blagi“ timijani ali vrtni timijani, ki imajo čisti kemotip timol s šibkejšo aromo, ter nekoliko manj od vrst timijanov s cineolom (Thymus mastichina L. cineolifera).

Druge posebne značilnosti timijana „Thym de Provence“ so čistost, homogenost listov, skoraj popolna odsotnost nečistoč (za timijan v listih).

Pri trženju proizvoda v šopkih morajo biti šopki ustrezno oblikovani in imeti veliko listov.

Te značilnosti zagotavljajo dober sloves proizvoda „Thym de Provence“.

Vzročna povezava

Značilnosti tal na geografskem območju, ki omogočajo odtekanje, so povezane s temperaturnimi vzorci in ugodno vplivajo na samoraslost timijana „Thym de Provence“ in njegovo gojenje. Za uspevanje timijana „Thym de Provence“ v dobrih razmerah in razvoj močne arome sta potrebna toplota in osončenost, ki ju daje podnebje geografskega območja.

Pri izbranih tradicionalnih sortah, značilnih za to podnebje, se izloča značilno eterično olje z veliko vsebnostjo karvakrola, ki poudarja tople in pikantne arome, značilne za timijan „Thym de Provence“. Drugotna značilnost rastline, ki se je prilagodila okolju, za katerega je značilna huda poletna suša, je znatna prisotnost karvakrola v eteričnem olju listov.

Nadzorovano namakanje omogoča omejevanje zatravljanja (kar vpliva na čistost končnega proizvoda) in vzdrževanje razmer z majhno vlažnostjo, ki so podobne naravnim razmeram.

Izvajanje žetve v optimalnem času vpliva na izraženost arom in čistost timijana „Thym de Provence“.

Prakse sušenja ali hitrega zamrzovanja po žetvi in skladiščenja v prezračevanem prostoru zagotavljajo, da je barva pridobljenega timijana homogena, in prispevajo k ohranitvi arom. Na te ključne faze pozitivno vplivajo izkušnje proizvajalcev na območju in zlasti hitra zmožnost vizualnega ocenjevanja kakovosti sveže obranega proizvoda.

Čistost timijana „Thym de Provence“ temelji na uporabi znanja v zvezi s fazama ločevanja listov od stebel in prebiranja, ki imata pomembno vlogo pri odstranjevanju največjega dela stebel in omejevanju lomov.

Za povezovanje proizvoda „Thym de Provence“ v urejene šopke, ki so dobro oblikovani in bogati z listi, se uporablja znanje o odstranjevanju velikih stebel in oceni vlažnosti ter izbiri ustreznega časa za ta postopek.

Prisotnost timijana v Provansi ter posebnosti arome in okusa timijana „Thym de Provence“ je pogosto navedena v virih. Navajajo ga avtorji od Plinija starejšega iz 1. stoletja do sodobnih avtorjev, kot je Marcel Pagnol (Les Bucoliques, Grasset, 1958). Timijan „Thym de Provence“ je eden od temeljev gastronomske dediščine Provanse, ki se obsežno trži v različnih oblikah.

Sklic na objavo specifikacije

(drugi pododstavek člena 6(1) te uredbe)

https://www.inao.gouv.fr/fichier/CDC-IGP-ThymdeProvence.pdf

(1) UL L 343, 14.12.2012, str. 1.